Til august er Aalborg Sportshøjskole, i samarbejde med Nordjyllands Politi, klar med en ny linie der skal forberede unge, så de kommer i form - til at komme i uniform. Kurset er lagt an som forberedelse til optagelsesprøven på politiskolen.

For mange unge mennesker er det en drøm en dag at kunne sætte sig op på en politimotorcykel, eller ind i en patruljevogn. Men ikke alle har gjort sig realistiske forventninger om, hvad det vil sige at trække i uniformen. Dét skal den nye uddannelseslinie på Sportshøjskolen lave om på. - Det er et spørgsmål om at vise dem hvad det vil sige at være inde ved politiet, så det ikke er en eller anden romantisk forestilling om at det er ligesom på film, siger Benny Nielsen, politiassistent ved Nordjyllands Politi i Aalborg, til TV2/Nord. Kurset er et samarbejde mellem Sportshøjskolen og Nordjyllands Politi i Aalborg. Undervisningen strækker sig over sytten uger, hvor kursisterne bliver forberedt på at gå til optagelsesprøve på Politiskolen. - Vi skal klargøre dem fysisk og bogligt til at bestå optagelsesprøven. De kommer igennem en masse konditionstræning, styrketræning og en masse boglige fag, kampsport og selvforsvar. De skal prøve, hvad det egentlig vil sige at skulle forsvare sig selv, forklarer Thomas Bentsen, underviser på forløbet. Politiets bidrag til forløbet er en ugentlig session sammen med Benny Nielsen, hvor deltagerne kommer med på patrulje, til retssager, ind på politigården og meget andet.